משתתף בדיון שבו ביקש נתניהו האזנות: "הזדעזעתי, זה לא סביר"
גורם ביטחוני בכיר אמר לחדשות עשר כי לא היה נכון מצד רה"מ לבקש לבצע האזנות רנדומליות לחשופים למבצע המסווג. משתתף נוסף: "זו הייתה התייעצות - לא פקודה"
פרשת ההאזנות שנחשפה ב"עובדה", לפיה ראש הממשלה בנימין נתניהו ביקש לכאורה בשנת 2013 מראש השב"כ יורם כהן לבצע האזנות לחשופים למבצע סודי, המשיכה להסעיר היום (ראשון) את המערכת הפוליטית. גורם ביטחוני בכיר מאוד שנכח בישיבה המדוברת אמר לחדשות עשר כי הזדעזע מהבקשה.
"בזמן אמת הזדעזעתי מהצעת נתניהו, זה היה לא סביר ולא נכון לעשות", אמר הגורם. "תיאורטית, לא רק הרמטכ"ל בני גנץ וראש המוסד תמיר פרדו היו יכולים להיות יעד להאזנות, אלא גם אני כשותף סוד, ובכירים רבים אחרים בתפקידי מפתח. יורם עשה נכון והוריד ישר מהפרק את האפשרות להאזנות".
הגורם הביטחוני סבור שהחומרה המיוחדת במה שנחשף בריאיון של ראש המוסד תמיר פרדו חורג בהרבה מסיפור ההאזנות: "מה שמזעזע פה הוא חוסר האמון לאורך שנים בין ראשי מערכת הביטחון, הבכירים ביותר, חוסר האמון בנתניהו".
המשמעות של דברי הגורם הביטחוני היא שאם הצעת נתנהו הייתה מתקבלת להאזנות רנדומליות למי שהיה חשוף לאותו מבצע, המשמעות היא שגם שרים בכירים וגורמים פוליטיים בכירים היו תחת האזנות השב"כ. משתתף אחר שנכח בדיון אמר לחדשות עשר: "לא הייתה כאן פקודה של נתניהו אלא התייעצות".
סיפור ההאזנות הגיע היום גם לפתח ישיבת הממשלה: ראש הממשלה ניגח את ראש המוסד לשעבר מבלי להזכיר את שמו, בעיקר סביב דבריו שנאמרו בבדיחות הדעת לפיהם המוסד הוא ארגון פשע ברשיון. "המוסד איננו ארגון פשע, הוא ארגון מפואר שעושה מלאכת קודש במאבק נגד הטרור ונגד איומים אחרים כנגד מדינת ישראל".
לנתניהו צמח היום דווקא סנגור מכיוון מפתיע מכיוונו של ראש השב"כ לשעבר עמי איילון המזוהה עם מחנה השמאל. "אם הייתי צריך לייעץ לו איך להגיב, הייתי אומר 'הנחתי את ראש השירות לעשות את כל מה שנדרש על מנת להבטיח שלא תהיה שום הדלפה'", אמר איילון ל-YNET.
אחרי שראשי שב"כ, ראשי מוסד, ורמטכ"לים, תקפו בזה אחר זה עם שחרורם את ראש הממשלה נתניהו, השאלה הפתוחה, האם נשמע ביקורת דומה מהרמטכ"ל גדי איזנקוט, ראש השב"כ נדב ארגמן וראש המוסד יוסי כהן לאחר שיזדכו על ציוד, וייצאו לאזרחות.